Hva er cannabis? Cannabis er en samlebetegnelse på materiale fra planten Cannabis sativa. Marihuana: Består som regel av tørkede blader av toppskudd og blomster fra cannabisplanten. Fargen er gjerne brun eller grønnlig. Hasj: Hasj er et raffinert produkt. Plantesaften eller harpiksen fra cannabisplanten er presset til plater eller klumper sammen med deler av cellulosematerialet. Fargen varierer fra lys brun eller grønn til nesten sort. Cannabisolje: Cannabisolje er en mer konsentrert form av virkestoffet THC. Plantesaften er trukket ut av cellulosematerialet med løsemiddel. Deretter dampes det inn i et seigt, oljelignende produkt. Fargen på oljen er grønn eller brun. (Kilde: Folkehelseinstituttet)

Stoffer i cannabis: CBD (Cannabidiol) er et psykose- og angstdempende stoff som finnes i cannabis.

THC (Delta-9-tetrahydrocannabinol) er det viktigste aktive virkestoffet i cannabisplanten. Det er dette stoffet som i hovedsak gir rus. Hvordan inntas cannabis? Cannabis inntas vanligvis som røyk. Det er marihuana eller hasj som røykes, og stoffet gir da fra seg en søtlig lukt. Cannabis kan også tilsettes ulike matvarer og spises. I mange land bruker man det som krydder i mat og bakverk. (Kilde: Folkehelseinstituttet)

Mye tyder på at det å få i seg marihuana eller hasj faktisk medfører større risiko i dag enn tidligere.

Helt uten at brukere, foreldre og andre har vært klar over det, har stoffet endret seg over tid.

– Cannabis som dyrkes frem i dag har et høyere innhold av det rusgivende stoffet THC og et lavere innhold av det psykose- og angstdempende stoffet CBD, forteller Anne Line Bretteville-Jensen ved Statens institutt for rusmiddelforskning (SIRUS).

Dette betyr sannsynligvis at risikoen for å gå inn i en psykose etter å ha fått i seg cannabis er blitt høyere.

Bruker ikke mindre

Fra cannabisprodusentenes side er dette godt gjennomtenkt.

Det å øke innholdet av THC gir kundene sterkere rus, men det ser ikke ut til at de bruker mindre cannabis om gangen av den grunn.

– Det å dyrke frem cannabis med lavere innhold av CBD er derimot neppe gjort bevisst. Man kjente nok rett og slett ikke til denne bieffekten, sier Bretteville-Jensen.

I en psykose, som kan komme og gå, oppleves vrangforestillinger som føles veldig meningsfulle og ofte har religiøse elementer.

Varierende virkning

Hva slags virkning cannabis har i kroppen, avhenger av flere faktorer.

– Virkningen av cannabis påvirkes blant annet av brukerens personlighet, forventninger og miljø. I tillegg har naturligvis rusdosen betydning, sier Liliana Bachs ved Folkehelseinstituttet.

I likhet med hvordan alkoholrus påvirker kropp og sinn, påvirkes oppførsel og reaksjoner under hasjrus både av situasjonen og av fysiske endringer i hjernen.

Cannabis vil vanligvis føre til at man får en følelse av rus, føler seg avslappet, sosial, åpen og får sterkere sanser, og det er også vanlig å få svekket den kritiske sansen slik det også er med de øvrige rusmidler.

Sporadisk inntak av cannabis vil imidlertid som regel ikke ha alvorlige konsekvenser hos voksne brukere, og cannabis synes ikke å være like avhengighetsskapende som for eksempel heroin og kokain.

Forskning har også tidligere vist at bruk av cannabis kan føre til psykiske lidelser som schizofreni og psykoser.

Utsatt for ulykker

Så langt høres det kanskje ganske uskyldig ut, men det er det altså ikke.

Rusen vil påvirke sansene, hukommelse og bevegelseskontroll og man blir derfor mer utsatt for ulykker, særlig ved kjøring.

Enkelte kan også oppleve episoder av angst, og unntaksvis kan man få psykotiske symptomer med hallusinasjoner og realitetsbrist.

– Og tas cannabis sammen med andre narkotiske stoffer eller alkohol, forsterkes mange av virkningene, sier hun.

Les også: Mindre rus, mer stress

Topp etter en halvtime

Ruseffekten inntrer ifølge Bachs allerede kort tid etter at man har fått i seg cannabis.

– Det er vanlig at brukeren får en topp etter 20 til 30 minutter, og da vil gjerne pulsen øke, øynene bli røde og munnen tørr. Fortsetter man så å røyke, vil virkningen vedvare, sier hun.

Det å fortsette kan imidlertid også føre til enda mer ubehagelige virkninger, og disse er ikke nødvendigvis raskt overstått.

Alvorlige langtidsvirkninger

– Etter noen timer, er rusen etter et enkeltinntak over. Svekkelse av koordinasjonen, konsentrasjonen og reaksjonsevnen kan likevel vedvare opptil 24 timer etter inntak, sier Bachs.

På kort sikt kan tidsoppfatningen forstyrres, og korttidsminnet kan være nedsatt et par døgn etter rusen.

Det er likevel ikke bare på kort sikt du vil få plager og ubehag.

Langtidsvirkningene er også mange både på kropp og sjel.

– Cannabisbruk kan føre til reduksjon av enkelte intellektuelle funksjoner, og faren for dette er størst for ungdom og unge voksne, sier hun.

Les også: Nå kan amerikanerne kjøpe hasj på automat

Øker risikoen for angst

Bachs forteller videre at det de siste 20 årene er publisert flere rapporter som viser en sammenheng mellom cannabisbruk og akutt hjerteinfarkt og hjerneslag.

I tillegg kommer de psykiske langtidsvirkningene.

– Psykisk kan langvarig bruk av cannabis øke risikoen for angst- og depresjonsreaksjoner, og det kan utløse psykose hos dem som er disponert for det, sier hun.

Sjanse for å få uønskede langtidsvirkninger øker i takt med hvor mye og hvor lenge man bruker stoffet, og bruk av cannabisprodukter med høyere innhold av THC vil også disponere for uønskede virkninger.

To typer på markedet

Bretteville-Jensen forteller at den genetiske endringen av cannabis har foregått over tid, og at det i dag finnes både eldre type cannabis, med det opprinnelige forholdet mellom THC og CBD, og denne nyere varianten på markedet.

Produsenter både i Europa og Nord-Amerika har eksperimentert seg frem, på jakt etter nye cannabistyper som blir lettere tilgjengelig og billigere å produsere.

Hvor mye av hver type som er på markedet, vet man ikke.

– Men det vi vet sikkert er at det stadig beslaglegges mer av den nye typen et høyere THC-innhold, sier Bretteville-Jensen.

Store skadevirkninger

Så selv om mange brukere hevder at de ikke opplever store bivirkninger av cannabis, påpeker Bretteville-Jensen at stoffet kan ha store skadevirkninger for enkelte brukere.

– Sammen med risikoen for avhengighet, har reduksjonen av virkestoffet CBD også økt risikoen for andre typer av negative effekter, sier hun.

Les også:

Jane (41) brukte mat som rus

Slik påvirker alkoholen følelsene dine

Dette gjør fylla med kroppen din

Saken er opprinnelig publisert på klikk.no